Už mangus daviau jam pinigų, jis atskaitė grąžą, ir aš einu. Paėjau, jis man šaukia, mojuoja rankom, rodo į delną. Pagalvojau, suderėjom, o dabar nori daugiau pinigų. Einu tolyn, tas šaukia dar garsiau, pradeda šaukti ir kiti. Pasijaučiau nejaukiai, aplinkui vien juodi veidai, aš vienintelis baltas visame turguje. Einu pro mėsos pardavėjus. Sudane dengti kioskai, mėsos gabalai didžiuliai. Vienas stambus mėsininkas su kruvina prijuoste ir kirviu rankoje man pastojo kelią. Kur bedingsi, sustojau. Galvoju, nori tas tų piastrų, tegu tik ima. O tas šlubuodamas atbėga. Pasirodo, jis ir šlubas. Atkišu jam pinigus, o jis purto galvą. Man duoda du plonus pinigėlius! Pasirodo, kad jis skaičiuodamas grąžą apsiriko. Paėmiau. Jis šypsosi, aplinkui visi šypsosi, ir tas didysis mėsininkas taipogis.

Kazys Almenas. Motociklu per Afriką. Vilnius, 2008; 97,99 psl.